CELEX ID: 12016E/PRO/02

--- ENGLISH ---

Document:
$en_document

Summary:
$en_summary

--- DANISH ---

Document:
DA
Den Europæiske Unions Tidende
C 202/206
PROTOKOL (Nr. 2)
OM ANVENDELSE AF NÆRHEDSPRINCIPPET OG PROPORTIONALITETSPRINCIPPET
DE HØJE KONTRAHERENDE PARTER,
SOM ØNSKER, at beslutningerne træffes så tæt på borgerne som muligt,
SOM ER BESLUTTET PÅ at fastsætte betingelser for anvendelse af nærhedsprincippet og proportionalitetsprincippet som defineret i artikel 5 i traktaten om Den Europæiske Union samt på at indføre et system for kontrol med anvendelsen af disse principper,
ER BLEVET ENIGE OM følgende bestemmelser, der knyttes som bilag til traktaten om Den Europæiske Union og traktaten om Den Europæiske Unions funktionsmåde:
Artikel 1
Hver enkelt institution sikrer til stadighed, at nærhedsprincippet og proportionalitetsprincippet som defineret i artikel 5 i traktaten om Den Europæiske Union overholdes.
Artikel 2
Inden Kommissionen fremsætter forslag til en lovgivningsmæssig retsakt, foretager den omfattende konsultationer. Disse konsultationer skal, når det er relevant, tage hensyn til de planlagte foranstaltningers regionale og lokale dimension. I ekstraordinært hastende tilfælde foretager Kommissionen ikke sådanne konsultationer. Den begrunder sin beslutning i forslaget.
Artikel 3
I denne protokol forstås ved udtrykket "udkast til lovgivningsmæssig retsakt" forslag fra Kommissionen, initiativer fra en gruppe medlemsstater, initiativer fra Europa-Parlamentet, anmodninger fra Domstolen, henstillinger fra Den Europæiske Centralbank og anmodninger fra Den Europæiske Investeringsbank, der tager sigte på vedtagelse af en lovgivningsmæssig retsakt.
Artikel 4
Kommissionen sender sine udkast til lovgivningsmæssige retsakter samt sine ændrede udkast til medlemsstaternes nationale parlamenter samtidig med fremsendelsen til EU-lovgiveren.
Europa-Parlamentet sender sine udkast til lovgivningsmæssige retsakter samt sine ændrede udkast til de nationale parlamenter.
Rådet sender de udkast til lovgivningsmæssige retsakter, der hidrører fra en gruppe medlemsstater, Domstolen, Den Europæiske Centralbank eller Den Europæiske Investeringsbank, samt ændrede udkast til de nationale parlamenter.
Så snart Europa-Parlamentets lovgivningsmæssige beslutninger og Rådets holdninger er vedtaget, sendes de til de nationale parlamenter.
Artikel 5
Udkastene til lovgivningsmæssige retsakter begrundes med hensyn til nærhedsprincippet og proportionalitetsprincippet. Ethvert udkast til lovgivningsmæssig retsakt bør indeholde en detaljeret analyse, der gør det muligt at vurdere overholdelsen af nærhedsprincippet og proportionalitetsprincippet. Analysen bør omfatte oplysninger, der gør det muligt at vurdere de finansielle virkninger og, når der er tale om et direktiv, følgerne for den lovgivning, som medlemsstaterne skal iværksætte, herunder eventuelt regional lovgivning. Begrundelsen for at fastslå, at et af Unionens mål bedre kan nås på EU-plan, underbygges af kvalitative og om muligt kvantitative indikatorer. Der skal i udkastene til lovgivningsmæssige retsakter tages hensyn til, at enhver byrde af finansiel eller administrativ art, der pålægges Unionen, nationale regeringer, regionale eller lokale myndigheder, erhvervsdrivende og borgere, skal begrænses mest muligt og stå i rimeligt forhold til det mål, der skal nås.
Artikel 6
Ethvert nationalt parlament eller ethvert kammer i et af disse parlamenter kan senest otte uger efter fremsendelsen af et udkast til lovgivningsmæssig retsakt på Unionens officielle sprog sende formændene for Europa-Parlamentet, Rådet og Kommissionen en begrundet udtalelse, der forklarer, hvorfor det mener, at det pågældende udkast ikke er i overensstemmelse med nærhedsprincippet. De nationale parlamenter eller kamrene i de nationale parlamenter skal, når det er relevant, konsultere de regionale parlamenter, der har lovgivningskompetence.
Hvis udkastet til lovgivningsmæssig retsakt hidrører fra en gruppe medlemsstater, sender Rådets formand udtalelsen til disse medlemsstaters regeringer.
Hvis udkastet til lovgivningsmæssig retsakt hidrører fra Domstolen, Den Europæiske Centralbank eller Den Europæiske Investeringsbank, sender Rådets formand udtalelsen til den pågældende institution eller det pågældende organ.
Artikel 7
1.   Europa-Parlamentet, Rådet og Kommissionen samt i givet fald gruppen af medlemsstater, Domstolen, Den Europæiske Centralbank eller Den Europæiske Investeringsbank, hvis udkastet til lovgivningsmæssig retsakt hidrører fra dem, tager hensyn til de begrundede udtalelser, der fremsættes af de nationale parlamenter eller af et kammer i et af disse parlamenter.
Hvert nationalt parlament råder over to stemmer fordelt alt efter det nationale parlamentariske system. I et nationalt parlamentarisk tokammersystem råder hvert af de to kamre over én stemme.
2.   Såfremt de begrundede udtalelser om, at et udkast til lovgivningsmæssig retsakt ikke er i overensstemmelse med nærhedsprincippet, repræsenterer mindst en tredjedel af samtlige de stemmer, der er tildelt de nationale parlamenter i overensstemmelse med stk. 1, andet afsnit, skal udkastet tages op til fornyet overvejelse. Denne tærskel er en fjerdedel, når der er tale om et udkast til lovgivningsmæssig retsakt, der forelægges med hjemmel i artikel 76 i traktaten om Den Europæiske Unions funktionsmåde vedrørende området med frihed, sikkerhed og retfærdighed.
Efter denne fornyede overvejelse kan Kommissionen eller eventuelt gruppen af medlemsstater, Europa-Parlamentet, Domstolen, Den Europæiske Centralbank eller Den Europæiske Investeringsbank, hvis udkastet til lovgivningsmæssig retsakt hidrører fra dem, beslutte at opretholde udkastet, ændre det eller trække det tilbage. Beslutningen skal begrundes.
3.   Under den almindelige lovgivningsprocedure gælder det endvidere, at såfremt begrundede udtalelser om, at et udkast til lovgivningsmæssig retsakt ikke er i overensstemmelse med nærhedsprincippet, repræsenterer mindst et simpelt flertal af de stemmer, der er tildelt de nationale parlamenter i overensstemmelse med stk. 1, andet afsnit, skal udkastet tages op til fornyet overvejelse. Efter denne fornyede overvejelse kan Kommissionen beslutte at opretholde udkastet, ændre det eller trække det tilbage.
Hvis Kommissionen beslutter at opretholde udkastet, skal den i en begrundet udtalelse underbygge sin opfattelse af, at det er i overensstemmelse med nærhedsprincippet. Denne begrundede udtalelse såvel som de begrundede udtalelser fra de nationale parlamenter skal sendes til EU-lovgiveren til overvejelse i proceduren:
a)
inden afslutningen af førstebehandlingen overvejer lovgiveren (Europa-Parlamentet og Rådet) lovgivningsforslagets overensstemmelse med nærhedsprincippet under særlig hensyntagen til de begrundelser, som flertallet af de nationale parlamenter har givet udtryk for og deler, samt Kommissionens begrundede udtalelse
b)
hvis lovgiveren med et flertal på 55% af Rådets medlemmer eller et flertal af de stemmer, der er afgivet i Europa-Parlamentet, er af den opfattelse, at forslaget ikke er i overensstemmelse med nærhedsprincippet, behandles lovgivningsforslaget ikke yderligere.
Artikel 8
Den Europæiske Unions Domstol har kompetence til at træffe afgørelse i sager vedrørende lovgivningsmæssige retsakters overtrædelse af nærhedsprincippet, der anlægges i henhold til de nærmere bestemmelser i artikel 263 i traktaten om Den Europæiske Unions funktionsmåde af en medlemsstat eller forelægges af denne i overensstemmelse med dens interne retssystem på vegne af dens nationale parlament eller et kammer i dette parlament.
I overensstemmelse med nævnte artikel kan Regionsudvalget også anlægge sådanne sager vedrørende lovgivningsmæssige retsakter, hvis vedtagelse det ifølge traktaten om Den Europæiske Unions funktionsmåde skal høres om.
Artikel 9
Kommissionen forelægger hvert år Det Europæiske Råd, Europa-Parlamentet, Rådet og de nationale parlamenter en rapport om anvendelsen af artikel 5 i traktaten om Den Europæiske Union. Årsrapporten sendes også til Det Økonomiske og Sociale Udvalg og Regionsudvalget.

Summary:
Nærhedsprincippet
RESUMÉ AF:
Artikel 5 i traktaten om Den Europæiske Union — Fælles bestemmelser — Nærhedsprincippet og proportionalitetsprincippet
Protokol (
nr. 2
) til traktaten om Den Europæiske Unions funktionsmåde om anvendelsen af nærheds- og proportionalitetsprincippet
Protokol (
nr. 1
) om de nationale parlamenters rolle i Den Europæiske Union
HVAD ER FORMÅLET MED ARTIKLEN OG PROTOKOLLERNE?
Artikel 5, stk. 3, i 
traktaten om Den Europæiske Union
 fastsætter 
nærhedsprincippet
. Dette princip er grundlæggende for 
Den Europæiske Unions
 (EU) funktionsmåde, og nærmere betegnet for den europæiske beslutningsproces. Det bestemmer især, hvornår EU har lovgivningskompetence. Det optræder ved siden af to andre principper, som også anses for at være essentielle for den europæiske beslutningsproces: princippet om 
kompetencetildeling
 og 
proportionalitetsprincippet
.
Lissabontraktaten
 reviderede nærhedsprincippet (som oprindeligt blev indført med 
Maastrichttraktaten
) ved at indføre 
kontrolmekanismer
 for at overvåge anvendelsen:
Protokol (
nr. 2
) om anvendelse af nærhedsprincippet og proportionalitetsprincippet
, som også definerer 
gennemførelsen
 af nærhedsprincippet
Protokol (
nr. 1
) om 
de nationale parlamenters rolle
 i Den Europæiske Unions beslutningsprocesser.
HOVEDPUNKTER
Definition af nærhed
Nærhedsprincippet har til formål at fastlægge den mest relevante 
handlingstærskel
 på områder, hvor 
kompetencen
 er delt mellem EU og EU-
medlemsstaterne
. Det kan dreje sig om en handling på europæisk, nationalt eller lokalt plan. I alle tilfælde kan EU 
kun gribe ind
, 
hvis Unionen er i stand til at handle mere effektivt
 end EU-medlemsstaterne på henholdsvis nationalt eller lokalt plan.
Protokol (
nr. 2
)
 om anvendelse af nærhedsprincippet og proportionalitetsprincippet fastlægger de følgende 
tre kriterier
, som skal be- eller afkræfte muligheden for en handling på EU-plan.
Har handlingen et grænseoverskridende aspekt, som ikke kan reguleres af EU-medlemsstaterne?
Ville en handling eller undladelse af en handling være i modstrid med traktatens krav?
Frembyder en handling på EU-plan klare fordele?
Nærhedsprincippet sigter ligeledes på at bringe EU nærmere på borgerne ved at garantere, at en handling vil ske på lokalt plan hvis nødvendigt.
Komplementaritet med princippet om kompetencetildeling og proportionalitetsprincippet
Artikel 5 i traktaten om Den Europæiske Union definerer 
opdeling af kompetencer
 mellem EU og medlemsstaterne. Den henviser først og fremmest til princippet om kompetencetildeling, i henhold til hvilket EU kun har de kompetencer, som er tildelt ved 
traktaterne
.
Nærhed og proportionalitet er 
principper, der er logisk afledt
 af princippet om kompetencetildeling. De fastlægger, i hvilket omfang EU kan udøve de kompetencer, som den har fået overdraget ved traktaterne.
I kraft af proportionalitetsprincippet kan de midler, som EU iværksætter for at realisere traktaternes målsætninger, ikke gå ud over, hvad der er nødvendigt.
Således vil EU kun kunne handle på et politisk område, når:
denne handling indgår 
blandt de kompetencer, som EU har fået overdraget
 ved traktaterne (princippet om kompetencetildeling)
EU-plan er det mest relevante for at nå de i traktaterne fastsatte målsætninger, når der er tale om 
kompetencer, som deles med medlemsstaterne
 (nærhedsprincippet)
indhold og form af handlingen
 ikke overskrider det, som er nødvendigt for at nå traktaternes målsætninger (proportionalitetsprincippet).
Overvågning af nærhedsprincippet
Lissabontraktaten omskriver ovennævnte protokol for at forbedre og styrke overvågningen.
Protokol (
nr. 2
)
 om 
anvendelsen
 af nærheds- og proportionalitetsprincipperne og 
protokol (
nr. 1
)
 om 
de nationale parlamenters rolle
 i EU indførte mekanismer til overvågning af nærhedsprincippet.
Protokol (
nr. 2
)
, som oprindeligt blev indført med 
Amsterdamtraktaten
, foreskriver overholdelse af visse forpligtelser ved selve udarbejdelsen af lovgivningsforslag. Derfor skal 
Europa-Kommissionen
 høre mange parter, før den foreslår lovgivningsakter, bortset fra særlige hastetilfælde, og Kommissionen skal, hvor det måtte være relevant, tage hensyn til den foreslåede handlings regionale og lokale dimensioner. Denne høring gør det muligt for Kommissionen at indsamle synspunkter fra nationale og lokale institutioner og fra civilsamfundet, om hvorvidt et 
lovforslag
 er ønskeligt, for eksempel hvad angår nærhedsprincippet.
Denne protokol tilføjer desuden en forpligtelse for Kommissionen til at dokumentere i detaljer, at forslag til retsakter overholder nærhedsprincippet og proportionalitetsprincippet.
Ifølge 
protokol (
nr. 1
)
 tilføjer Lissabontraktaten en yderligere reform, idet de nationale parlamenter knyttes tæt til overvågningen af nærhedsprincippet. De nationale parlamenter udøver en dobbelt kontrol som følger:
De har indsigelsesret under udarbejdelsen af lovforslag. De er således i stand til at sende et lovforslag tilbage til Kommissionen, hvis de skønner, at nærhedsprincippet ikke er blevet overholdt.
De kan gøre indsigelse mod en retsakt ved 
Den Europæiske Unions Domstol
, hvis de mener, at nærhedsprincippet ikke er blevet overholdt.
Lissabontraktaten inddrager også 
Det Europæiske Regionsudvalg
 i overvågningen af nærhedsprincippet. Ligesom de nationale parlamenter kan Regionsudvalget protestere over for Domstolen, hvis en retsakt ikke overholder nærhedsprincippet.
Hvert år udarbejder Kommissionen en 
årsrapport
 om anvendelsen af nærheds- og proportionalitetsprincippet og om forholdene til de nationale parlamenter, og som en del af gennemførelsen af 
initiativet om bedre regulering
 udgiver den årsrapporter om nærheds- og proportionalitetsprincipperne.
HOVEDDOKUMENTER
Konsolideret udgave af traktaten om Den Europæiske Union — Afsnit I — Fælles bestemmelser — Artikel 
5
 (tidligere artikel 5 i TEF) (EUT C 202 af 
7.6.2016
, 
s. 18
).
Konsolideret udgave af traktaten om Den Europæiske Unions funktionsmåde — 
protokol (
nr. 2
)
 om anvendelse af nærhedsprincippet og proportionalitetsprincippet (EUT L 202 af 
7.6.2016
, 
s. 206-209
).
Konsolideret udgave af traktaten om Den Europæiske Unions funktionsmåde — 
protokol (
nr. 1
)
 om de nationale parlamenters rolle i Den Europæiske Union (EUT C 202 af 
7.6.2016
, 
s. 203-205
).
TILHØRENDE DOKUMENTER
Rapport fra Kommissionen: Årsrapport 2020 om anvendelsen af nærhedsprincippet og proportionalitetsprincippet og om forbindelserne med de nationale parlamenter (
COM(2021) 417 final
 af 
23.7.2021
).
Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget: »Bedre regulering for bedre resultater — En EU-dagsorden« (
COM(2015) 215 final
 af 
19.5.2015
).
seneste ajourføring 
17.5.2024